Munchs hus

Nygårdsgrunn, eller «Munchs hus», er et strandhus i Åsgårdstrand i Horten kommune. Det er kjent som et kunstnerhjem ettersom maleren Edvard Munch (1863–1944) bodde her i lange perioder. Munch kom først til Åsgårdstrand i 1885 sammen med sin familie, og oppholdt seg her de fleste somrene til 1905, og fra 1898 i huset han selv eide. Inntil 1905 kom han regelmessig, senere mer sporadisk. 

Hovedhuset kan dokumenteres tilbake til 1830 gjennom en såkalt grunnseddel, men er antakelig eldre. Fiskeren Hans Hansen Bollerød eide huset i 1845 og fram til han døde i 1895. Edvard Munch kjøpte huset av sønnen Adolf Hansen Bollerød for 900 kroner.  

Munchs ateliér var i et separat hus som han lot oppføre på tomten. Det ble siden revet, men er gjenoppført slik det var. 

Selve huset er skildret i Munchs kunst, og en rekke av hans kjente bilder er utført her, ikke minst de syv variantene av Pikene på broen og de fem variantene av Kvinnene på broen. Også Melankoli (1892), Stemmen (1892), Sjalusi (1895) er malt i eller har motiver fra Åsgårdstrand. Broen som Munch malte ble revet allerede i 1904, og deretter kom det en molo på samme sted.

Etter Munchs død i 1944 kjøpte kommunen boligen av hans søster Inger, som hadde arvet det; huset ble åpnet som museum i 1947. I dag er Nygårdsgrunn det eneste viktige sted som er bevart etter han.

Eiendommen er i dag museum, og Museet Munchs hus er en avdeling i Vestfoldmuseene. Eiendommen ble i 2013 fredet av Riksantikvaren.

 Litteratur 
 Norske kunstnerhjem; temanummer av Fortidsvern; nr 3, 2005
 Finn Jor og Jiri Havran. Norske kunstnerhjem. Boksenteret, 1997 (''bokhylla.no – fulltekst)

Eksterne lenker
 Haugar - Vestfold kunstmuseum: ''Kjærlighetens strand, Edvard Munch og Åsgårdstrand
 digitaltfortalt.no Edvard Munchs hus i Åsgårdstrand 
 Munchs hus
 Kulturarv i Vestfold fylkeskommune om Edvard Munchs hus
 Tv-serien ARVEN om Edvard Munchs hus


Kategori:Norske kunstnerhjem
Kategori:Edvard Munch
Kategori:Kultur i Horten
Kategori:Museer i Vestfold
Kategori:Etableringer i 1947
Kategori:Museer etablert i 1940-årene
Kategori:Åsgårdstrand